David Jones (Davydd Hael o Dowyn)

Un o Gymry Llundain oedd David Jones (1768 – 8 Ebrill  1837) a chymwynaswr i achosion a sefydliadau Cymreig ei gyfnod.

Fe’i ganed yn y Caethle, fferm ar gyrion Tywyn Meirionnydd, yn 1768, yn fab i David a Bridget Jones, a'i fedyddio yn Eglwys Cadfan ar 24 Awst y flwyddyn honno.Cofnodion Plwyf Eglwys Cadfan, Tywyn, Meirionnydd. Aeth i Lundain yn ei fabandod a byw yno weddill ei oes. Roedd yn rhugl ei Gymraeg a dywedid bod ganddo’r casgliad gorau o lyfrau Cymraeg a Chymreig yn y ddinas.

Gweithiodd am oddeutu deugain mlynedd fel swyddog yn yr ‘Engrossing Office’ yn Nhŷ’r Cyffredin. Roedd yn enwog am ei haelioni wrth ei gyd-Gymry ac fe gefnogai unrhyw achos neu sefydliad a hyrwyddai fuddiannau’r wlad. Ar ei farwolaeth, dywedodd cylchgrawn The Spectator ei fod yn enwog drwy Gymru dan yr enw ‘Davydd Hael o Dowyn’.

Ymaelododd â chymdeithas y Gwyneddigion yn 1819, gan ddod yn aelod o’i chyngor.

Bu David Jones farw ar 8 Ebrill 1837 yn ei gartref yn 20 Adam Street,  Adelphi yn Ninas Westminster. Roedd yn 68 mlwydd oed. Fe'i claddwyd yn eglwys Ioan Efengylydd, Westminster, ar 12 Ebrill 1837.Register of Burials in the Parish of St John the Evangelist, Westminster, in the County of Middlesex (1833–38), t. 148.

Cyfeiriadau

Categori:Genedigaethau 1768
Categori:Marwolaethau 1837
Categori:Pobl o Feirionnydd
Categori:Cymry Llundain